次韻謝從之以表閭投贈
作者：方岳
朝代：宋

paragraphs: 長楊奏賦三十年，已甘老死窮山巔。
醉眠獨宿秋風前，此豈有意聲名傳。
如駑伏櫪不受鞭，要與騕褭難爭妍。
强令作對官道邊，功名畢竟誰新鮮。
岌岌兩傍蛟龍纏，侯曰美哉豈其然，才當如楫航長川。
糞牆空復煩雕鎸，表閭不靳少府錢。
粉飾休盛期半千，寧欲老我寒詩肩。
歸來歸來直如絃，蓬萊回首慙班聯。
安用一鳴諸子先，登樓忽思王仲宣。
不如傍家田一廛，鋤煙犂雨仰問天。
天生盤谷容盤旋，更有斗酒相留連。
焉能跕跕愁墮鳶，一單堅坐三條椽。